
	Р Е Ш Е Н И Е  
№  РС-536-21-086

Днес, 03.11.2021 година, в град София, Комисията за противодействие на корупцията и за отнемане на незаконно придобитото имущество, в състав:

Председател: Сотир Цацаров
Зам. председател : Антон Славчев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение за образуване на производство за конфликт на интереси № КИ-107 от 07.07.2021г. на Комисията за противодействие на корупцията и за отнемане на незаконно придобитото имущество по сигнал с рег. № ЦУ01/С-536/18.06.2021 г. 
Сигналът е против Иван Демерджиев – заместник-министър на правосъдието.
В сигнала се съдържат твърдения за това, че до назначаването му за заместник-министър на правосъдието (13.05.2021 г.) Иван Демерджиев е упражнявал адвокатска дейност и в това си качество е дал интервюта за предаването „Евродикоф“ по телевизия „Евроком“ на 13.04.2021 г. и на 07.05.2021 г., в които подробно е дискутирал правен спор между Търговски регистър към Агенция по вписванията и физическо лице, което той консултира и представлява – Х. К. Твърди се, че в интервюто, излъчено на 07.05.2021 г., Демерджиев изрично посочва, че е ангажиран от Х. К. като адвокат, за да го консултира по висшия съдебен спор с Търговски регистър. След встъпването си в длъжност като заместник-министър на правосъдието Демерджиев е поискал от длъжностни лица в Търговски регистър да бъде лично информиран за развитието на казуса, свързан с неговия клиент и е поискал да не бъдат предприемани никакви действия по регистърното производство и по съдебен контрол пред СГС и САС, без той предварително да е уведомен за това. Предвид факта, че Търговски регистър е подведомствен на Министерство на правосъдието, в случай че посочените факти се установят и горната информация се потвърди, Демерджиев ще се намира в нарушение на хипотезата на чл. 57 от ЗПКОНПИ. Отделно от това, налице са основателни съмнения, че Демерджиев оказва натиск върху новоназначения ръководител на Агенция по вписванията – г-жа Д. М., в посока ползваща клиента му.
	От Ръководителя на Главния инспекторат при Министерски съвет са изискани и с писма вх. № ЦУ01/14318/26.07.2021г. и № ЦУ01-16935/23.08.2021 г. са получени доказателства за служебното качество на Иван Демерджиев, както и правомощията и функциите, които упражнява, както следва: Заповед № КВ-292/14.05.2021 г.; Акт за встъпване в длъжност от 17.05.2021 г., декларация по чл. 35, ал. 1, т. 1 от ЗПКОНПИ и декларация за обстоятелства по чл. 19, ал. 7 от Закона за администрацията, Заповед № ЛС-04-188/18.05.2021 г. Заповед № ЛС-04-281/01.06.2021 г.  на министъра на правосъдието. С писмо вх. № ЦУ01/17173/24.08.2021 г. на КПКОНПИ от Министерство на правосъдието са предоставени заверени копия на заповеди за делегиране на правомощия и определяне функциите на Иван Демерджиев, в качеството му на заместник-министър на правосъдието.
Комисията служебно е извършила справка в НБД „Население“, Търговски регистър и регистър на юридическите лица с нестопанска цел (Търговски регистър), интернет страниците на Министерство на правосъдието, СГС, САС, както и на електронната страница на телевизия „Евроком“, предаването „Евродикоф“ .
	На 30.08.2021 г. на основание чл. 44, ал. 1 и ал. 2 от АПК, са снети сведения от неучастващо в производството лице – Д. М., във връзка с твърденията в сигнала.
По реда на чл. 72, ал. 5 от ЗПКОНПИ, Иван Демерджиев e поканен за изслушване пред Комисията на 06.10.2021 г. от 10:30 часа. Същият не се яви по уважителни причини, посочени в съставения на 30.09.2021 г. Протокол от проведен телефонен разговор. С Решение, обективирано в протокол № 1015/06.10.2021 г., Комисията е отложила изслушването на Демерджиев, по сигнал с рег. № ЦУ01/С-536/18.06.2021 г., за 20.10.2021 г. от 10:30 часа, на която дата и час той се яви лично. По време на изслушването, обективирано в Протокол № 1017/20.10.2021г., Иван Демерджиев заяви, че с него се е свързал  журналистът С. Д. с молба да коментира казус, който не е негов и нямах отношение към него. Този казус касаел дружество, в което, по спомен, съдружник е бил господин Х. К. – кипърски гражданин. Към този момент не познавал нито дружеството, нито казуса, нито господин  К.. Ден или два след репортажа, господин  К. се свърза с него по телефона и го уведомява за много обстоятелства около казуса. След около седмица се е провело второ предаване в което се е коментирал същият казус, след което в проведен последен разговор с господин  К., го е уведомил, че не може да се ангажира с този казус по причина, че се отписва като адвокат и встъпва в предложения му пост на заместник-министър. След този момент не се е свързвал с господин  К. по никакъв начин. По отношение на твърденията, че е искал някакви действия от длъжностни лица, заявява, че никога не е общувал с длъжностните лица по вписванията, с което и да било от тях лично. С длъжностни лица по вписванията  се е виждал четири пъти на общи сбирки, като всъщност нито веднъж на тези сбирки не е коментиран какъвто и да е конкретен казус. На зададения въпрос дали в качеството си на адвокат е бил пълномощник на „**********“ ЕООД и/или на господин  К., Демерджиев заяви, че нито е бил пълномощник, нито е имал сключен договор за правна защита и съдействие, При това нито той, нито адвокатското дружество, в което е бил съдружник, преди да се отпиша като адвокат.

	След като обсъди събраните в хода на административното производство доказателства, Комисията установи следното от фактическа страна:
Сигналът е подаден от две физически лица с посочени три имена, адрес, ЕГН, телефон и електронен адрес.
Иван Демерджиев е назначен за заместник-министър на правосъдието със Заповед № КВ-292/14.05.2021 г. на Министър- председателя на Република България и е встъпил в длъжност на 17.05.2021 г., видно от Акт за встъпване в длъжност. 
В качеството си на заместник-министър на правосъдието, Иван Демерджиев е подал декларации по чл. 35, ал. 1, т. 1 от ЗПКОНПИ към вх. № 0212-4 от 17.06.2021 г., в която не е посочил наличие на несъвместимост със заеманата от него длъжност. 
	Със Заповед № ЛС-04-188/18.05.2021 г., министърът на правосъдието възлага на заместник-министър Иван Демерджиев да осъществява методическо ръководство и контрол върху дейността на дирекция „Съвет по законодателството“, дирекция „Стратегическо развитие и програми“, дирекция „Електронно правосъдие и регистри“, дирекция „Българско гражданство“, Централния регистър на особените залози и Агенция по вписванията.
	Със Заповед № ЛС-04-281/01.06.2021 г., министърът на правосъдието нарежда Иван Демерджиев, заместник-министър на правосъдието, да представлява Министерството на правосъдието пред всички лица и организации при кандидатстване и договаряне на безвъзмездна финансова помощ по Оперативна програма "Добро управление“, съфинансирана от Европейския социален фонд за програмен период 2014-2020 г.
	От м. февруари 2019 г. до м. май 2021 г. Иван Демерджиев е бил председател на Адвокатска колегия – Пловдив, видно от електронната страница на Министерство на правосъдието.
	От справка в Търговски регистър по партидата на физическото лице Х. К. се установява, че същият е едноличен собственик на капитала и управител на „**********“ ЕООД. Посоченото дружество е съдружник в „**********“ ООД.
	Видно от извършената справка в електронната страница на СГС, през 2020 г. е образувано гражданско дело № 2500/2020 г.,  по жалба от името на „**********“ ЕООД, срещу отказ на длъжностно лице по регистрацията да отрази в Търговския регистър по партидата на „**********“ ООД, несъществуването на обстоятелства, вписани в Търговския регистър на 22.07.2016 г.
	Видно от пълномощно, вписано в Търговския регистър на 15.12.2020 г., „**********“ ЕООД упълномощава адвокат Р. Д. да представлява дружеството пред Агенция по вписванията с правата да подаде заявление и завърши всички необходими действия за отстраняване на промените по партидата на **********“ ООД, постановени с влязло в сила Решение № 1901 от 25.09.2018 г. на СГС, по т.д. № 6658/2016 г., включително и с правата да обжалва отказа на длъжностното лице към Търговски регистър пред СГС и да води делото до окончателното му приключване.
		На 13.04.2021 г. в епизод 149 на предаването „Евродикоф“, излъчено по телевизия „Евроком“, като гост е поканен Иван Демерджиев в качеството му на председател на Адвокатска колегия-Пловдив, за да даде становище по казус, свързан с Х. К., за който предварително е получил от водещия на предаването съответните документи, с които да се запознае и коментира в предаването. Казусът е във връзка с постановено съдебно решение № 1901 на СГС от 25.09.2018 г. по гр.д. № 6658/2016 г. по описа на СГС, влязло в сила на 28.10.2020 г., съгласно което следва да бъдат предприети действия от страна на Агенция по вписванията по регистърно производство по партида на търговско дружество „**********“ ООД. В интервюто Иван Демерджиев посочва, че не познава собствениците на дружеството и не е ангажиран в качеството си на адвокат със същите.
	В последващо интервю, проведено отново в предаването „Евродикоф“, епизод 152, излъчено по телевизия „Евроком“ на 07.05.2021 г., адвокат Демерджиев посочва, че единият от съдружниците в „**********“ ООД, а именно управителят на „**********“ ООД – Х. К., който е и страната, в полза на която е постановено посоченото по-горе решение на СГС, се е свързал с него след първото интервю, за да разкаже и други факти, свързани с въпросния казус, като става ясно, че срещу същото лице е заведено и наказателно производство, по което като защитник се явява адвокат К. С..
	От снетите на 30.08.2021 г., на основание чл. 44, ал. 1 и ал. 2 от АПК, сведения от неучастващо в производството лице – Д.М. - изпълнителен директор на Агенция по вписванията се установи, че същата няма информация, Иван Демерджиев, в качеството му на заместник-министър на правосъдието, да е искал от който и да било служител в Агенцията информация относно казус, свързан с лицето Х. К.. Не й е известно Демерджиев да има контакт със служители в Агенцията. Заявява, че фирмата „**********“ ООД не й е известна  изобщо като име, като също така твърди, че Демерджиев не й е давал никакви имена на фирми и не й е оказвал натиск за каквито и да било вписвания, в т.ч. и за актове, касаещи Х. К..

Въз основа на така изяснената фактическа обстановка, Комисията установи следното от правна страна:
	За да е осъществен конфликт на интереси по смисъла на чл. 52 - 54 от ЗПКОНПИ, следва да са налице три кумулативно изискуеми предпоставки: лице, заемащо публична длъжност, респективно лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на заместник-министър на правосъдието, Иван Демерджиев е лице, заемащо висша публична длъжност по чл. 6, ал. 1, т. 3 от ЗПКОНПИ, с оглед на което КПКОНПИ е компетентна да разгледа подадения сигнал.
По отношение на изложените в сигнала твърдения за участия на Иван Демерджиев в предаванията „Евродикоф“ по телевизия „Евроком“, излъчени на 13.04.2021 г. и на 07.05.2021 г., следва да се отбележи, че същите са се състояли по време, в което Иван Демерджиев не е заемал висша публична длъжност и е участвал в тях единствено в качеството си на адвокат и председател на Адвокатска колегия - Пловдив, коментирайки правен казус, без да бъде обвързан по никакъв начин с някоя от страните по него. Предвид това, твърденията в тази част на сигнала, не са предмет на настоящото производство.
 По отношение на твърденията, че като заместник-министър на правосъдието,  Демерджиев е оказвал натиск върху изпълнителния директор на Агенция по вписванията и върху служители на агенцията, във връзка с регистърно производство на дружеството „**********“ ООД, същите в хода на производството не се потвърдиха. От снетите на 30.08.2021 г., на основание чл. 44, ал. 1 и ал. 2 от АПК, сведения от неучастващо в производството лице – Д. М., Изпълнителен директор на Агенция по вписванията, се установи, че Демерджиев не е изисквал информация във връзка с посочения казус и не е оказвал влияние на служители от Агенция по вписванията. Отделно от това, следва да се отбележи, че както за всеки един състав от Глава VIII, Раздел II от ЗПКОНПИ, така и за нарушението по чл. 57 от с.з. задължително условие за реализиране на съответното нарушение е наличието на частен интерес за дееца. Видно от събраните по преписката доказателства, а именно: справки в електронните страници на Търговски регистър, СГС и САС, както и от изслушването, проведено на 20.10.2021 г., се установи, че Иван Демерджиев никога не е бил пълномощник на „**********“ ООД, с управител Х. К., нито на самото физическо лице Х. К., което обосновава извод, че не би могъл да е налице частен интерес за Демерджиев или за свързано с него лице, дори и при хипотезата на евентуално нарушение на разпоредбите на чл. 57 от ЗПКОНПИ. Липсата на частен интерес обосновава обективната невъзможност да се извърши нарушение на разпоредбите на чл. 57 от ЗПКОНПИ.
От изложеното по-горе следва, че по отношение на Иван Демерджиев в качеството му на заместник-министър на правосъдието, и лице, заемащо висша публична длъжност по чл. 6, ал. 1, т. 3 от ЗПКОНПИ, е налице само една от предпоставките за „конфликт на интереси“ – лице, заемащо висша публична длъжност. Не са налице обаче другите две предпоставки – упражнени правомощия по служба и наличието на частен интерес. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
	Предвид горното, Комисията за противодействие на корупцията и отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,
							

																				РЕШИ:

	НЕ УСТАНОВЯВА конфликт на интереси по отношение на Иван Демерджиев с ЕГН **********, заместник-министър на правосъдието, и в това му качество лице, заемащо висша публична длъжност по чл. 6, ал. 1, т. 3 от ЗПКОНПИ, поради липса на упражнени правомощия по служба.
	Препис от решението да се изпрати на Софийска градска прокуратура, с оглед преценка за реализиране на правомощията й по чл. 76, ал. 2 от ЗПКОНПИ.
Препис от решението да се изпрати на Иван Демерджиев, заместник-министър на правосъдието, на основание чл. 75, т. 1 от ЗПКОНПИ.

	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.



	КОМИСИЯ:

			       ПРЕДСЕДАТЕЛ:………………П………………/СОТИР ЦАЦАРОВ/

			       ЗАМЕСТНИК - ПРЕДСЕДАТЕЛ:……П….…/АНТОН СЛАВЧЕВ/

ЧЛЕН:………………………П………………./АНТОАНЕТА ЦОНКОВА/

ЧЛЕН:……………….………П……................../ПЛАМЕН ЙОЦОВ /

ЧЛЕН:………………………П………………/СИЛВИЯ КЪДРЕВА/

